REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/434-21

26. oktobar 2021. godine

B e o g r a d

Z A P I S N I K

18. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 25. OKTOBRA 2021. GODINE

Sednica je počela u 9,05 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Tijana Davidovac, Žarko Bogatinović, Milija Miletić, Stanislava Janošević, Sonja Todorović, Momir Stojilković, Velibor Stanojlović, Olja Petrović, Nenad Filipović, Nandor Kiš (zamenik Arpada Fremonda) i Hadži Milorad Stošić (zamenik Jelisavete Veljković).

  Sednici nisu prisustvovali članovi Odbora: Marko Zeljug, Ljubinko Rakonjac, Dijana Radović, Arpad Fremond, Nikola Kožović i Jelisaveta Veljković.

Sednici su prisustvovali predstavnici Ministarstva finansija: Mirjana Lukić i Dragana Đorđević, savetnici u Sektoru budžeta; predstavnici Ministarstva poljoprivrede, šumarstva i vodoprivrede: Senad Mahmutović, državni sekretar, Nada Božić, Uprava za zaštitu bilja, Nataša Milić, Republička direkcija za vode, Aleksandra Đorđević, Uprava za poljoprivredno zemljište, Bojan Živković, Uprava za agrarna plaćanja, Boško Umetić, Uprava za agrarna plaćanja, Danijela Ostojić, Uprava za veterinu, Maja Andrijašević, Uprava za veterinu, Daniela Stojanović, centrala MPŠV i Saša Stamatović, Uprava za šume.

Pre utvrđivanja dnevnog reda, njegovu dopunu predložio je narodni poslanik Milija Miletić sa tačkom: Aktuelna situacija u vezi sa afričkom kugom svinja koja je prisutna na terenu jugoistočne Srbije.

Odbor većinom glasova (2 za, 2 protiv, 8 nije glasao) nije prihvatio ovaj predlog za dopunu dnevnog reda.

Odbor je jednoglasno usvojio sledeći

 D n e v n i r e d

1. Razmatranje Predloga zakona o izmenama Zakona o budžetu Republike Srbije za 2021. godinu, Razdeo 24 - Ministarstvo poljoprivrede, šumarstva i vodoprivrede, koji je podnela Vlada (broj 400-1843/21 od 22. oktobra 2021. godine).

Prva tačka dnevnog reda – Razmatranje Predloga zakona o izmenama Zakona o budžetu Republike Srbije za 2021. godinu, Razdeo 24 - Ministarstvo poljoprivrede, šumarstva i vodoprivrede

Državi sekretar u Ministarstvu poljoprivrede, šumarstva i vodoprivrede Senad Mahmutović je naveo da je predloženim rebalansom budžeta za ovo Ministarstvo predviđeno da se opredeli 60 milijardi 271 milion dinara, što je u odnosu na ukupne tekuće aproprijacije povećanje od jedne milijarde i 23 miliona dinara, a u odnosu na rebalanas iz aprila ove godine, za skoro dve milijarde dinara. Najviše sredstava je opredeljeno za subvencije, direktna plaćanja poljoprivrednicima i za mere podrške ruralnog razvoja. Državni sekretar se zahvalio članovima Odbora, koji su dali značajan doprinos da sredstva namnjena za poljprivredu budu što veća.

Predstavnica Ministarstva finansija Dragana Đorđević upoznala je članove Odbora sa predloženim rebalansom budžeta, navodeći da je za Ministastvo poljoprivrede, šumarstva i vodoprivrede opredeljeno 4,71% u ukupnim poreskim prihodima.

U diskusiji su učestvovali narodni poslanici Marijan Rističević i Milija Miletić.

 Odbor je jednoglasno, a na osnovu člana 173. stav 1. Poslovnika Narodne skupštine zaključio da podnese Narodnoj skupštini sledeći

 I z v e š t a j

 Odbor je u skladu sa članom 173. stav 2. Poslovnika Narodne skupštine odlučio nakon glasanja da predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o izmenama Zakona o budžetu Republike Srbije za 2021. godinu, Razdeo 24 - Ministarstvo poljoprivrede, šumarstva i vodoprivrede, koji je podnela Vlada.

 Za izvestioca Odbora na sednici Odbora za finansije, republički budžet i kontrolu trošenja javnih sredstava određen je Marijan Rističević, predsednik Odbora.

Pošto drugih pitanja i predloga nije bilo, sednica je zaključena u 9,30časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević